ประกันลุ้นเลขาฯคปภ. ดันโมบายอินชัวรันส์
ทูนประกันภัยลุ้น คปภ.เดินหน้า ดันขายประกันผ่านมือถือ ดึงคน 78% รับคุ้มครอง
28 ต.ค. 2558

ทูนประกันภัยลุ้น คปภ.เดินหน้า ดันขายประกันผ่านมือถือ ดึงคน 78% รับคุ้มครอง
นายทอม เครือโสภณ ประธานเจ้าหน้าที่บริหาร บริษัท ทูนประกันภัย เปิดเผยว่า สาเหตุที่การประกันภัย 200 ซึ่งเป็นประกันราคาถูก หรือไมโครอินชัวรันส์ ยังไม่ถึงมือประชาชนอีก 78% ส่วนหนึ่งมาจากช่องทางการจัดจำหน่ายที่เข้าไม่ถึงคนกลุ่มนี้
ทั้งนี้ หากมีช่องทางการขายผ่านโทรศัพท์ หรือโมบายอินชัวรันส์ จะแก้ปัญหาได้ เพราะปัจจุบันคนไทยมีโทรศัพท์ที่ลงทะเบียนถึง 118 ล้านเครื่อง หากรัฐบาลเปิดให้ผู้ให้บริการเครือข่ายโทรศัพท์มือถือ สามารถทำระบบการชำระเบี้ยประกันภัยได้ จะทำให้ประชาชนระดับฐานรากเข้าถึงประกันภัยได้ง่าย สามารถขายประกันที่ให้ความคุ้มครองหลากหลายระยะเวลา เช่น รายสัปดาห์ รายเดือน
“หวังว่าเรื่องนี้นายสุทธิพลทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) คนใหม่ จะเข้าใจและสนับสนุนเรื่องนี้” นายทอม กล่าว
นอกจากนี้ บริษัทได้จับมือกับบริษัท ศรีสวัสดิ์ พาวเวอร์ 1979 ผู้ให้บริการสินเชื่อเพื่อให้บริการความคุ้มครองแก่ลูกค้าที่ขอสินเชื่อเฉลี่ยร่วม 3 หมื่นราย/เดือน รวมถึงมีแผนจะขยายช่องทางการจัดจำหน่ายผ่านบริษัท เคาน์เตอร์เซอร์วิส ด้วย